Eersteskooldagfoto: Hier is ons wennertjieChristo Vermeulen van Laerskool Republiek in Meyerton. (Foto: Verskaf) Die eerste skooldag is vir enige graadeentjie en sy ouers ŉ gróót dag. Vir weke vooraf word die kosblik beplan en die tas met inkleurpotlode is gepak en skoolskoene blink gevryf. Al is daar soms trane (van die graadeentjie en die ma!), is dit met trots dat jy jou kind toelaat om self sy vlerke te sprei. Anel Vermeulen van Meyerton is een so ŉ trotse mamma wat haar seuntjie, Christo, ingeskryf het vir Maroela Media se Eersteskooldagfoto vir 2019-kompetisie en hy is aangewys as die wenner. Christo (6) is ŉ leerling by die Laerskool Republiek in Meyerton, waar hy verlede jaar in gr. R ook skoolgegaan het. “Ek het hom vertel ek het hom ingeskryf vir die kompetisie toe ek die nuus ontvang dat hy gewen het en hy wou net dadelik weet wat hy gewen het,” lag Vermeulen. “Hy is baie opgewonde!” Sy vertel Christo is haar laatlammetjie en dat sy boetie vanjaar gr. 8 toe is. “Ons is baie trots op die klein outjie.” Volgens Vermeulen is Christo mal oor skool. “Hy is baie tevrede met die skool en vertel vir my hy hou die meeste daarvan om deur die dag tou te spring.” Klein Christo is ŉ stil kind, sê sy. “Die juffrou sê vir my sy weet party dae nie eers hy is in die klas nie!” Christo neem nog nie aan enige naskoolse aktiwiteite deel nie. “Hy begin wel vanjaar met mini‑rugby en hy kan nie wag nie.” Christo wen ŉ geskenkpak wat bestaan uit die volgende: